RATCH ทุ่มเงิน 1.4 พันลบ.ลงทุน 51% “วินด์ฟาร์มเวียดนาม” 29.7MW ปักหมุด COD ก.ย.64
RATCH ทุ่มเงิน 1.4 พันลบ.ลงทุน 51% “วินด์ฟาร์มเวียดนาม” 29.7MW ปักหมุด COD ก.ย.64
25 พ.ค. 2563

บริษัท ราช กรุ๊ป จำกัด (มหาชน) หรือ RATCH แจ้งว่ากลุ่มบริษัทได้เข้าลงทุน 51% ในโครงการโรงไฟฟ้าพลังงานลม Thanh Phong ขนาด 29.7 เมกะวัตต์ (MW) ในเวียดนาม มูลค่าโครงการ 45 ล้านเหรียญสหรัฐ โดยคาดว่าจะเริ่มดำเนินการผลิตเชิงพาณิชย์ (COD) ในเดือนก.ย.64
ทั้งนี้ เมื่อวันที่ 22 พ.ค. บริษัท อาร์เอช อินเตอร์เนชั่นแนล (สิงคโปร์) คอร์ปอเรชั่น จำกัด ซึ่งเป็นบริษัทย่อยทางอ้อม ได้ลงนามสัญญาซื้อขายหุ้นบริษัท RATCH &amp; AIDC Wind Energy Pte. Ltd. (บริษัทในสาธารณรัฐสิงคโปร์) ในสัดส่วน 63.8% กับ Asia Investment , Development and Construction Sole Co., Ltd. ผู้ถือหุ้นเดิม (บริษัทในสาธารณรัฐประชาธิปไตยประชาชนลาว)
โดยภายหลังการเข้าซื้อหุ้นดังกล่าวแล้วเสร็จ จะทำให้บริษัทมีสัดส่วนการถือหุ้นทางอ้อมในโครงการโรงไฟฟ้าพลังงานลม Thanh Phong ในสัดส่วน 51% ตามเงื่อนไขบังคับก่อนของสัญญาซื้อขายหุ้นและการอนุมัติจากหน่วยงานรัฐบาลที่เกี่ยวข้อง
สำหรับโครงการ Thanh Phong เป็นโครงการโรงไฟฟ้าพลังงานลมติดตั้งบนบก (On Shore Wind Farm) ขนาดกำลังการผลิต 29.7 เมกะวัตต์ ตั้งอยู่ในจังหวัด Ben Tre ทางตอนใต้ของสาธารณรัฐสังคมนิยมเวียดนาม แลอยู่ทางทิศใต้ของเมืองโฮจิมินห์ ระยะห่างประมาณ 160 กิโลเมตร โครงการมีสัญญาซื้อขายไฟฟ้าระยะยาว 20 ปี กับการไฟฟ้าเวียดนาม โครงการมีเงินลงทุนโครงการทั้งหมดประมาณ 45 ล้านเหรียญสหรัฐ โดยขณะนี้อยู่ระหว่างการเตรียมความพร้อมเพื่อดำเนินงานก่อสร้าง มีแผนเดินเครื่องเชิงพาณิชย์ในเดือน ก.ย.64
ทั้งนี้ การลงทุนดังกล่าวสอดคล้องกับแผนการลงทุนของกลุ่มบริษัท และเป็นการสร้างพันธมิตรรายใหม่ที่จะมีโอกาสในการร่วมทุนในธุรกิจไฟฟ้าและธุรกิจเกี่ยวเนื่องต่อไปในอนาคต